ลือสนั่น! แจ๊ค หม่า เตรียมเข้าซื้อหุ้นบ.แม่ POST
ลือสนั่น!! แจ๊ค หม่า เตรียมเข้าซื้อหุ้นบ.แม่ POST คาดว่าน่าจะมีการประกาศอย่างเป็นทางการในเร็วๆนี้
24 พ.ย. 2558

ผู้สื่อข่าวรายงานว่า เช้าวันนี้ (24 พ.ย.) มีกระแสข่าวลือเกิดขึ้นในต่างประเทศว่า หนังสือพิมพ์ South China Morning Post หรือ SCMP สื่อยักษ์ใหญ่แห่งเขตปกครองพิเศษฮ่องกง พร้อมด้วย นายแจ๊ค หม่า ผู้ก่อตั้งและผู้ถือหุ้นใหญ่เครือ “อาลีบาบา กรุ๊ป” กำลังอยู่ในขั้นตอนของการเจรจาครั้งสุดท้าย เกี่ยวกับกรณีการเข้ามาถือหุ้นใน SCMP
อย่างไรก็ตาม ขณะนี้ยังไม่มีการเปิดเผยตัวเลขที่ชัดเจนออกมาว่า นายแจ๊ค หม่า มีความสนใจจะเข้ามาถือหุ้นของ SCMP ในสัดส่วนเท่าไหร่ เนื่องจากการเจรจาครั้งนี้ถือเป็นความลับ แต่คาดว่าน่าจะมีการประกาศอย่างเป็นทางการในเร็วๆ นี้
ทั้งนี้ SCMP เป็นผู้ถือหุ้นใหญ่อันดับหนึ่งของ บริษัท โพสต์ พับลิชชิง จำกัด (มหาชน) หรือ POST จำนวน 101.38 ล้านหุ้น หรือคิดเป็นสัดส่วนราว 20.28% โดย POST เป็นบริษัทเจ้าของหนังสือพิมพ์และนิตยสารหลายฉบับด้วยกันในประเทศไทย อาทิ Bangkok Post โพสต์ทูเดย์ M2F และ ELLE